ANC-raadslid van dronkbestuur aangekla | Netwerk24
ANC-raadslid van dronkbestuur aangekla
Deur Cara-Lee Dorfling 21 April 2020 11:11
Nie alleen is Madoda Papiyana, hoofsweep van die Chris Hani-distriksmunisipaliteit, die naweek weens dronkbestuur aangekeer nie, daar is ook 'n uitstaande lasbrief vir sy inhegtenisneming weens 'n spoedoortreding in die Vrystaat.
Papiyana, 'n ANC-raadslid, is Vrydagmiddag vasgetrek nadat hy glo versuim het om by 'n padblokkade op die R410-pad tussen Cala en Elliot stil te hou. Hy is ná 'n jaagtog oor meer as 30 km in Ngcobo vasgetrek.
Luxolo Tyali, woordvoerder van die nasionale vervolgingsgesag in die Oos-Kaap, sê Papiyana is Maandag in die landdroshof in Cala van dronkbestuur, die oortreding van die Wet op Rampbestuur en die onwettige vervoer van alkohol aangekla.
Madoda Papiyana. Foto: Facebook
Dit het ook met sy verskyning aan die lig gekom dat daar 'n uitstaande lasbrief vir sy inhegtenisneming weens 'n spoedoortreding in die Vrystaat is.
Volgens Tyali bly Papiyana in aanhouding en hy sal na verwagting Donderdag om borgtog aansoek doen.
Intussen het Lusanda Sizani, sekretaris van die Chris Hani-streek, bevestig dat Papiyana die naweek vrywillig as hoofsweep bedank het. Die ANC het 'n beroep op die distriksmunisipaliteit gedoen om die bedanking spoedig af te handel.
Die ANC se provinsiale uitvoerende komitee sal ook sy eie ondersoek doen en Papiyana sal aan die organisasie se tugstappe onderwerp word.
Papiyana is op drie maande verlof geplaas om "aandag aan sy persoonlike uitdagings te gee".
Sizani het namens die party verskoning gevra vir sy beweerde gedrag en terselfdertyd 'n beroep gedoen op die inwoners om die inperkingsmaatreëls te gehoorsaam.